## Nuria Martínez destaca el valor del Tribunal de les Aigües com a “símbol de justícia, sostenibilitat i cultura viva”

*** La consellera de Justícia i Interior destaca que “el Tribunal de les Aigües encarna de manera exemplar els principis essencials de l’Administració de justícia: concentració, agilitat i economia processal”**

La consellera de Justícia i Administració Pública, Nuria Martínez, ha assistit al tradicional acte del Tribunal de les Aigües de la Vega de València, que com cada dijous se celebra davall la porta dels Apòstols de la catedral de València i a on ha realçat el mil·lenari organisme com “un exemple de cultura viva i de justícia al servici de la ciutadania”.

Martínez ha destacat que “el Tribunal de les Aigües encarna de manera exemplar els principis essencials de l’Administració de justícia: concentració, agilitat i economia processal, tot això sustentat en l’oralitat.”

La titular de Justícia ha subratllat que “esta celebració continua atraient visitants de tot el món i és un recordatori del valor de l’aigua com a recurs limitat i de l’enginy d’un sistema que, a pesar de la seua senzillesa, continua sent eficaç i plenament vigent”.

La consellera ha assenyalat que “el Tribunal de les Aigües, no és solament patrimoni cultural immaterial de la humanitat declarat per la UNESCO en 2009, sinó també un model d’inspiració per a la justícia moderna perquè demostra que és possible resoldre conflictes de manera adequada, civilitzada i pacífica, des de la mediació i el diàleg”.

Martínez ha realçat el tre**​​​​​​​**ball i la implicació dels custodis d’esta tradició jurídica, destacant la seua labor fonamental. En esta línia, ha subratllat que “l’esforç i el temps que com a membres d’estos tribunals dediquen per a garantir el respecte dels drets dels habitants de les seues comunitats no solament mereixen reconeixement, sinó també suport ferm. Este compromís no ha de percebre’s com una qüestió del passat, sinó com un pilar fonamental de la nostra societat, una fortalesa que hem de preservar i defendre”.

**La Comunitat Valenciana, referència en tribunals consuetudinaris**

La consellera Nuria Martínez ha destacat que “els tribunals consuetudinaris representen una fórmula de justícia que hem de realçar i hem de preservar i que hauria de ser apreciada i reconeguda per tots” i ha afegit que “són un tipus de justícia accessible, pròxima i absolutament necessària per al benestar de les nostres comunitats. És el nostre deure reconéixer el seu valor i assegurar-nos que continuen sent una ferramenta de justícia i equitat per a les generacions futures”.

“Estos òrgans judicials representen un model de justícia adaptada a les realitats i necessitats de les comunitats locals. No es tracta d’un sistema alié a la vida de les persones, sinó que és un dret que naix de la mateixa comunitat, de la seua manera de viure, de la seua cultura i de la seua història”, ha afirmat.

La Comunitat Valenciana compta amb tres tribunals consuetudinaris: el Tribunal de les Aigües de la Vega de València, el Jutjat Privatiu d’Aigües d’Orihuela i el Tribunal del Comuner del Rollet de Gràcia de l’Horta d’Aldaia. Immediatesa, oralitat i consens són els trets definitoris d’este tipus de tribunals.

El Tribunal de les Aigües de la Vega de València és patrimoni cultural immaterial de la humanitat des de 2009, el Tribunal del Comuner del Rollet de Gràcia de l’Horta d’Aldaia és bé de rellevància local immaterial, i el Jutjat Privatiu d’Aigües d’Orihuela i Pobles del seu Marc, que enguany celebra el seu 750 aniversari i està en procés de ser declarat bé d’interés cultural immaterial (BIC).

El Tribunal de les Aigües de la Vega de València és el tribunal consuetudinari més antic d’Europa i un dels més emblemàtics del dret foral valencià. Es reunix tots els dijous al migdia en la porta dels Apòstols de la catedral de València, a on resol de manera oral i pública els conflictes relacionats amb l’ús de l’aigua de reg entre els agricultors de la Vega de València.

El Jutjat Privatiu d’Aigües d’Orihuela i Pobles del seu Marc s’encarrega de la gestió i resolució de conflictes relacionats amb l’aigua de reg en el Baix Segura, una zona de gran tradició agrícola. El seu funcionament és similar al del Tribunal de les Aigües de València, basant-se en normes consuetudinàries i en l’aplicació de la justícia oral.

Per la seua part, el Tribunal del Comuner del Rollet de Gràcia de l’Horta d’Aldaia resol conflictes sobre l’ús de l’aigua de reg en la Comunitat de Regants del Rollet de Gràcia de l’Horta d’Aldaia. El seu objectiu principal és garantir un ús just i pacífic del recurs hídric entre els agricultors de la zona.

Fecha: 08/05/2025